|  |
| --- |
|     |
|  |

|  |  |  |  |  |  |
| --- | --- | --- | --- | --- | --- |
| Dato:  | 21.03.2016  | Vår ref: | 15/2910 -  ESA (16/10682)  | Deres ref: |   |

**Visitasforedrag ved visitasen i Gjerpen og Siljan**

**8. – 13.mars 2016.**

Kjære Gjerpen og Siljan menigheter.

Nåde være med dere og fred fra Gud vår Far og Herren Jesus Kristus.

La meg begynne med å takke for noen virkelig fine dager hos dere som har dette gitt meg et godt og interessant innblikk i Gjerpen og Siljan menigheter.

En visitas åpner for et dypere kjennskap til menighetene og lokalsamfunnene. Takk for at dere delte både deres utfordringer og deres muligheter med meg.

Forrige visitas fant sted i Gjerpen i 2004 og i Siljan i 2005. Visitasen er en synlig del av biskopens tilsyn med den lokale kirke. Vi har gjort interessante og lærerike observasjoner og vi har møtt utfordringer, men det vil jeg komme tilbake til. Nå vil jeg aller først takke alle dere som har vært med på forberedelse og gjennomføring av visitasen, og dere ansatte og frivillige, som året rundt går inn i gjerninger Gud legger foran dere i menigheten. For å sitere visitasmeldingen til Gjerpen, ber vi sammen med dere om at Guds fred i Kristus, vår Herre, og den Hellige Ånds kreativitet og kraft skal være med dere.

**Forberedelse**

En visitas er mer enn at biskopen besøker menighetene en liten uke. I forkant skriver sokneprestene visitasmeldinger sammen med kirkevergene, menighetens ansatte og råd. Disse gir en god beskrivelse og en vurdering av det som har skjedd i de to menighetene siden forrige visitas og av situasjonen i dag. Jeg oppfordrer menigheten til å lese disse dokumentene.

Videre har prost Morten Fleischer kontrollert kirkebøkene/kontordriften og rådgiver Geir Myre har hatt befaring og skrevet en rapport om soknenes kirker. I tillegg til den lokale staben og kirkevergene, har rådgiver Einar Sand fra bispedømmekontoret fulgt meg, likeledes prost Morten Fleischer, som er prosjektleder for visitasen. Prosten har også ansvar for å følge opp visitasen og rapportere om dette til biskopen

Siden forrige visitaser har det naturlig nok skjedd noen endringer. Ikke minst når det gjelder staber. Alle de tre prestene i Gjerpen og Siljan er nye og jeg har selv hatt gleden av å vigsle to av dem, Øystein Aronsen og Ida Margrethe Krogstad Rød. Det er også flere endringer i de to stabene. Blant annet har en fått en trosopplærer, samtidig som man har fått redusert sin sekretærstilling og diakonstillingen er forsvunnet.

Gjerpen har fått restaurert kirken etter brannen og fått nytt orgel. De har også fått et nytt kontorbygg med en liten menighetssal.

Siljan har fått nytt menighetshus ved at de for 2 år siden overtok det tidligere bedehuset til Normisjon, og har i tillegg flyttet inn i nye og gode kontorlokaler.

Begge menigheter gir uttrykk for at det er et godt samarbeid med kommune, noe som også er helt nødvendig for at både kirker, gravplasser og menighetens øvrige arbeid skal bli til lokalsamfunnenes beste. Jeg merket meg også begge menighetens gode relasjoner til skole og barnehage, samt det gode arbeidet som gjøres på trosopplæringsfronten.

**Gjennomføring**

En visitas begynner alltid med et møte med de ansatte. Der gjør vi de siste avklaringer av programmet og snakker litt om hva en visitas er. Etter denne samlingen hadde vi et møte med staben i Siljan. Dere er ikke mange og er sårbare, men jeg er imponert over det arbeidet dere gjør.

Deretter gikk turen til sykehjemmet i Siljan og møtte seniorene. En tilsvarende samling hadde vi i Gjerpen to dager seinere. Begge steder ble vi svært godt mottatt. Et godt samarbeid med sykehjemmene er helt nødvendig, ikke minst for å sikre at de gamle får fortsette sin trosutøvelse.

Fra de eldste gikk vi til de noe yngre; skoleelevene. Vi besøkte både Siljan ungdomsskole og Gjerpen ungdomsskole under visitasdagene. Der fikk elevene anledning til å stille meg spørsmål. Jeg skulle virkelig ønske at elevenes foreldre hadde vært til stede for å høre hvor reflekterte ungdommene deres er. Her var det spørsmål om både tvil og tro, sekularisering og samfunnsutvikling. I etterkant av møtet med elevene på 10.trinn på Gjerpen ungdomsskole, hadde vi et interessant møte med alle lærerne på skolen om det vi kan kalle «Generasjon Perfekt eller Generasjon Prestasjon» der kirken og skolen har mange av de samme utfordringene.

Vi fikk også treffe de unge i konfirmantsammenheng i Gjerpen. Tema for samlingen var «Du er ikke helt perfekt – og det er helt greit». 70 konfirmanter samlet krever litt, men oppførsel og deltakelse var upåklagelig.

Vi hadde to samlinger med menighetsrådene. I Siljan kun for rådet, i Gjerpen var det årsmøte i menigheten. Vi fikk også en time med staben i Gjerpen for å drøfte aktuelle utfordringer med dem. Den timen gikk med til å snakke om utfordringene i ungdomsarbeidet og aktuelle veier å gå. I det korte møtet med Siljan menighetsråd snakket vi særlig om å få til en velfungerende kirkeskyssordning, mens årsmøtet i Gjerpen presenterte et vidt felt av utfordringer. Begge menighetene skal ha ros for at de vil noe. For en menighet som setter seg mål, oppnår noe.

På onsdag fikk vi være med på flere lavterskeltilbud i Gjerpen; formiddagstreff, Den varme kafeen på menighetshuset og familiesamling på Sneltvedt bedehus. Alle sammen levende og gode samlinger. Kafeen som har åpent på menighetshuset en onsdag i måneden var full av mennesker og har blitt et flott møtepunkt.

Torsdag morgen startet med en påskegudstjeneste for mellomtrinnet i Siljan kirke. Jeg må rette en helt spesiell takk til sokneprest, menighetsstab og lærere for en fantastisk opplevelse. Denne berørte meg. Samme dag fikk vi også en god og interessant innføring rundt utviklingen av området rundt Gjerpen prestegård og kirke. Her er det mange spennende ting på gang.

På ettermiddagen var vi igjen i Siljan. Først for et møte med kommuneledelsen der vi understreket de gode relasjonene det er mellom kirken og kommunen i bygda. Kommunen utfordret særlig menigheten til å arbeide for å få vennefamilier til nye flyktninger i bygda.

Som en avslutning på visitasprogrammet, var det lagt opp til temasamling i Siljan menighetshus. «Er det sunt å tro» var kveldens tema, der jeg i samtale med lege Gisle Roksund satte søkelys på tro og helse fra hvert vårt faglige ståsted. Fullt hus, en overflod av kaker og feiende flott musikk i samspill mellom Roksund og Tormod Klovning, gjorde dette til en flott avslutning på et godt visitasprogram og et løft for menigheten når det gjelder framtidig bruk av menighetshuset.

**Utfordringer**

Ut fra det jeg har lest, hørt og sett under denne visitasen, vil jeg gi Gjerpen og Siljan noen utfordringer. Noen er felles, noen er spesielt til den enkelte menighet.

**Felles:**

1. Både Gjerpen og Siljan er gode menigheter. Dere skal ha ære for å ha en visjon og for å ville bygge menighet. Jeg utfordrer dere til å arbeide videre med dette og sette dere konkrete mål.
2. Vi fikk oppleve gode skolebesøk. Siljan har en plan for kirke/skole-kontakt. Jeg oppfordrer Siljan til å se på denne planen og revidere den etter dagens forhold og fagplaner både i skole og barnehage. Gjerpen oppfordres til å lage en plan for kontakten med skole og barnehage. Bruk gjerne bispedømmets undervisningsrådgiver i denne prosessen.
3. Begge menigheter har gode staber, men begge menigheter trenger å sette fokus på rekruttering av frivillige. Bruk de treffpunkter dere har og gi utfordringer for å få mennesker i tjeneste for Jesus Kristus.

**Siljan:**

1. Dere har fått et godt hus å bruke for å skape treffpunkter utenom gudstjenesten. Jeg merker meg, og er glad for, at dere allerede i vår starter opp med uformelle middagssamlinger og formiddagstreff. Jeg oppfordrer dere til å bygge videre på dette, samt å jobbe for å få til et godt samarbeid med ungdomsklubben som nå er i huset annen hver fredag.
2. Dere har positive opplevelser på involvering i forbindelser med gudstjenester knyttet til trosopplæringen, og vi fikk selv oppleve en flott involveringsgudstjeneste med skolen. Bygg videre på dette for å få til involvering også i de vanlige gudstjenestene. Samtidig er det behov for kirkeskyss. Finn fram til en god ordning for å hente mennesker som gjerne vil i kirken, men ikke tør si fra.
3. Siljan kommune skal i år ta imot 20 flyktninger fra Syria og ønsker å finne vennefamilier til flyktningene som kommer til bygda. Jeg oppfordrer menigheten til å arbeide aktiv for dette.

**Gjerpen:**

1. Hvor blir det av konfirmantene når konfirmanttiden er over? Jeg oppfordrer dere til å bygge relasjoner og utarbeide en realistisk plan ut fra deres ressurser med sikte på å få startet et ungdomsarbeid i Gjerpen. Tenk også samarbeid med omliggende menigheter. Trekk gjerne bispedømmets ungdomsrådgiver inn i denne sammenhengen.
2. Menigheten har mistet sin diakon, men det tenkes fortsatt mye godt om diakoni i Gjerpen. Snart kommer det en diakon i ½ stilling som skal arbeide i menighetene i Skien kommune. Bruk han/hun i arbeidet med å utvikle diakonien i Gjerpen.
3. Dere har spennende planer for området rundt Gjerpen kirke og prestegård. Fortsett den gode dialogen dere har med fellesrådet og kommunen rundt dette. Særlig verdt å nevne i denne sammenhengen er planene for det Arnoldske kapell på østsiden av kirken. Jeg oppmuntrer dere til å arbeide videre med dette.

**Avslutning**

Når jeg nå avslutter visitasen i Gjerpen og Siljan menigheter, fylles jeg av takknemmelighet og hilser dere med Paulus ord til menigheten i Tessaloniki: «Vi takker alltid Gud for dere alle når vi husker på dere i våre bønner. For vår Gud og Fars ansikt husker vi stadig på hvordan dere er virksomme i tro, arbeider i kjærlighet og holder ut i håp til vår Herre Jesus Kristus» (1.Tess 1, 2-3).

Så gjenstår det å takke for fellesskapet under visitasen. Dere har lagt ned et stort arbeid i forberedelse og gjennomføring. Takk til dere som har fulgt oss og takk til alle som har møtt oss. Takk til dere som ser til de praktiske utfordringene, sørger for god servering underveis og legger alt godt til rette.

Til sist en takk til dere som deltok på gudstjenesten i dag og til dere som har forberedt kirkekaffen. Det har vært godt å være sammen med dere.

Gud velsigne Gjerpen og Siljan menigheter!

Agder og Telemark bispestol
13. mars 2016

Stein Reinertsen
biskop